Bydgoszcz
Store norske leksikon,Geografi,Verdens geografi,Europa,Polens geografi
Bydgoszcz er en by i Polen, 225 kilometer nord-vest for Warszawa og ti kilometer vest for elven Wisła. Byen har 344 091 innbyggere (2020). Sammen med Toruń er Bydgoszcz hovedstad i fylket (województwo) Kujawskie-Pomorskie.
Byen er et viktig jernbaneknutepunkt og elvehavn som binder industriområdene i Górny Śląsk (Øvre-Schlesien) sammen med østersjøhavnene. En kanal fra Wisła til elven Noteć og dermed til elven Oder, ble bygd i 1774. Viktigste næringsvirksomheter er kjemisk og elektroteknisk industri og maskin- og næringsmiddelindustri. Byen har flere universiteter, et distriktsmuseum med rike arkeologiske og historiske samlinger og et militærmuseum. Historie Bydgoszcz som fikk magdeburgsk byrett i 1346, ble prøyssisk ved Polens første deling i 1772. I perioden 1807–1815 var Bydgoszcz under storhertugdømmet Warszawa. Byen som var prøyssisk i perioden 1815–1919, ble polsk i perioden 1919–1939 og igjen polsk i 1945. Les mer i Store norske leksikon Polen Polens historie